
Iki 2030 m. darbotvarkės įgyvendinimo termino likus vos ketveriems metams, Darnaus vystymosi tikslų įgyvendinimo spartinimas yra kaip niekad skubus. Daugybinės ir tarpusavyje susijusios krizės – nuo ginkluotų konfliktų iki klimato kaitos ir ekonominių sukrėtimų – toliau stabdo pažangą visose darnaus vystymosi srityse. Tarptautinė bendruomenė turi ne tik spartinti Darbotvarkės 2030 įgyvendinimą, bet ir pripažinti, kad taika, saugumas ir atsparumas yra pamatas, kuriuo grindžiamas darnus vystymasis.

Pirmiausia, darnus vystymasis ir karas yra nesuderinami. Taika, saugumas ir atsparumas yra būtinos sąlygos siekiant Darnaus vystymosi tikslų. rusijos karinė agresija prieš Ukrainą tai aiškiai parodo. Ji sukėlė milžiniškas žmonių kančias, sugriovė infrastruktūrą ir padarė žalą aplinkai, sutrikdė energijos ir maisto tiekimo sistemas bei padidino pasaulinį nesaugumą. Tarptautinė bendruomenė privalo ryžtingai veikti, kad ši agresija būtų nutraukta ir būtų užtikrinta atsakomybė.

Tuo pat metu Ukrainos atkūrimas jau vyksta ir negali būti atidėtas iki taikos atkūrimo. Lietuva prisideda teikdama praktinę ir tikslinę paramą, įskaitant mokyklų ir slėptuvių atstatymą, bendruomenių atsparumo stiprinimą, kritinės infrastruktūros atkūrimą ir stipresnių institucijų kūrimą. Šis darbas yra gyvybiškai svarbus tiek Ukrainos atsigavimui, tiek pažangai siekiant Darnaus vystymosi tikslų. Todėl parama Ukrainai yra ne tik solidarumo išraiška, bet ir investicija į pasaulinį saugumą, atsparumą ir darnų vystymąsi.

Šiandien turime svarbią progą įvertinti Darbotvarkės 2030 įgyvendinimą. Nors Lietuva padarė didelę pažangą ekonominėje ir socialinėje srityse, būtinos tolesnės pastangos siekiant aplinkosaugos tikslų ir užtikrinant subalansuotą pažangą visose darnaus vystymosi dimensijose. Transformuojantiems ir koordinuotiems veiksmams būtina visais valdymo lygmenimis integruoti darnų vystymąsi – nuo principo „JT veikia kaip viena“ iki veiksmingo DVT lokalizavimo. Todėl Lietuva pabrėžia lokalizavimo, daugiapakopio valdymo ir prasmingo vietos bei regionų valdžios institucijų įsitraukimo svarbą.

Tarp kitų DVT Lietuva tvirtai įsipareigojusi užtikrinti visiems prieinamą, patikimą, tvarią ir modernią energiją. Lietuva sparčiai išplėtė atsinaujinančios energijos infrastruktūrą. Todėl pastaraisiais mėnesiais visą elektros poreikį padengė vietinė žaliosios energijos gamyba. Iki 2028 m. siekiame visiškai naudotis tik šalies viduje sukurta energija, o vėliau – visus metus patenkinti poreikį.

Pripažindami vidaus pasiekimus, suvokiame platesnį pasaulinį kontekstą. Geopolitinio nestabilumo sąlygomis ir mažėjant dėmesiui darniam vystymuisi, būtina atsisakyti iškastinio kuro ir didinti investicijas į atsinaujinančią energetiką, energijos vartojimo efektyvumą bei atsparias energetikos sistemas. Tam reikalingas tarptautinis bendradarbiavimas ir parama labiausiai pagalbos reikalingoms šalims.

Lietuva išlieka tvirtai įsipareigojusi spartinti pažangą siekiant Darnaus vystymosi tikslų. Kadangi iki DVT įgyvendinimo liko mažiau nei ketveri metai, o pažanga vis dar nepakankama, 2027 m. rugsėjį vyksiančiame DVT aukščiausiojo lygio susitikime turime sutelkti dėmėsį spartinant DVT įgyvendinimo priemones. Šio susitikimo rezultatai bus itin svarbūs nukreipiant bendrus veiksmus paskutiniame etape iki 2030 m. ir vėliau.

